1 Tessalonisense 4:17 Die gelowiges word op die dag van Christus se terugkeer op die wolke die lug in weggevoerd. Hulle gaan dan die Here Jesus tegemoet. Dit is so spesiaal! So wonderlik. Dit is ook as ons aan die leer van die wegraping dink baie belangrike woorde. As ’n mens mooi lees wat Paulus hier skryf gaanjy sien dat die leer van die wegraping ’n dwaalleer is.
Die woorde wat vertaal is met “die Here tegemoet gaan” het hulle toe gebruik as ’n baie belangrike persoon ’n besoek aan ’n stad kom bring het. Die besoek was dan aangekondig. Soos die stem van ’n aartsengel dit doen as Christus terugkom. Vs 16. As die stad daardie belangrike persoon in vrede wou ontvang het hulle afgevaardigdes gestuur wat hom buite die stad gaan verwelkom het. Dan het hulle saam na die stad gegaan. Die betekenis van die woorde: “die Here tegemoet gaan” is dus nie dat die gelowiges na die Here Jesus gaan om saam met Hom hemel toe te gaan nie. Nee, die betekenis is dat die gelowiges van alle tye en plekke die Here Jesus gaan begroet en dat hulle saam met Hom as hulle Koning en God na die aarde gaan. Ons sien ook verskille met wat in daardie tyd gebeur het as so’n belangrike persoon op besoek gekom het. Dan was dit net afgevaardigdes wat hom gaan verwelkom het. Nou is dit God se hele volk. Dan was dit so dat so’n persoon die meeste kere tydelik op besoek gekom het. Christus bly vir ewig op die nuwe aarde saam met Sy volk! Die nuwe ewige paradys! Hoe heerlik sal dit wees om so saam in die lug ons Verlosser en Heiland te ontmoet.